Det gik voldsomt for sig, da politiet tidligere i dag forsøgte gennemføre en målrettet aktion mod en af hashboderne i Pusherstreet.

- En af vores betjente blev bidt af en hund og trak sin tjenestepistol, siger Poul Kjeldsen, chef for den særlige Task Force Pusherstreet.

Tumulten begyndte omkring klokken 13. Her trængte politiet ind i området ved Pusherstreet, hvor dagens mål var en i forvejen udvalgt hashbod.

- Her blev vores folk mødt af stenkastere, siger Poul Kjeldsen.

På et tidspunkt kom en betjent lidt væk fra de andre politifolk.

- Her blev han angrebet af en stor kamphund, der bed sig fast i betjentens ben. Derfor trak han sin pistol for om muligt at skyde den, hvis den ikke slap. Hundens ejer kom dog til stedet og trak hunden væk, siger Kjeldsen, der tilføjer, at hunden ikke var blevet pudset på betjenten.

- Den var løstgående og kom tilsyneladende tilfældigt forbi, siger han.

Betjenten pådrog sig et grimt sår og er nu sygemeldt.

To af folkene, politiet mener har tilknytning til den omtalte hashbod, blev anholdt.

- Den ene gjorde meget modstand og fik derfor peberspray. På vej ud forsøgte betjente at anholde yderligere en person, der mentes at have været blandt stenkasterne. Han slog en betjent i de ædlere dele og løb derefter væk. Men vi ved, hvem han her, siger Poul Kjeldsen.

Yderligere fire-fem navngive personer kan se frem til at blive anholdt og sigtet for vold mod politiet.

En skoleklasse, der var på guidet rundtur på Christiania, var tæt på at komme i klemme mellem politiet og Pusherstreet-folkene.

På Christiania har man en anden udlægning af dagens tumult.

Her melder kilder, at politifolkene kom stormende ind på området og allerede fra begyndelsen af aktionen var meget voldsomme. Blandt andet blev en person slået meget hårdt direkte i ansigtet, så det blødte voldsomt fra en stor flænge.

Poul Kjeldsen bekræfter, at betjentene brugte stave ved dagens aktion, men ifølge ham kom de ikke i anvendelse.